**A DUE hálózatépítése**

A főiskolán 1985-től kezdődött meg a számítógépes hálózat építése az ARCNET technológiával. 1986-ban az Optotrans kivitelezésében négy épület 50/125 mikronos optikai szegmenssel került összekötésre. A hálózati réteg protokoll 10 megabit/s Ethernet lett, így az ARCNET hálózatok kiváltásra kerültek az épülteken belül a szintén koaxiális kábelezésű 10Base-2-re, ami hosszú ideig a meghatározó fizikai közeg lett.

1997-ben a Neptun tanulmányi rendszer telepítését megelőzően került kialakításra az első csavart érpáras hálózat a Tanulmányi Hivatal irodáiban. A főiskola önállóvá válása után (2000.) a saját körben végzett épület-felújítások és beruházások kapcsán kizárólag csavart érpáras Ethernet hálózat került kialakításra. A hálózati aktív eszközökben a Cisco termékeire esett a választás. Az első komolyabb berendezés egy WS-C6500 moduláris switch gerinchálózati funkciókkal 2002-ben került az intézményhez.

2006-ban a HEFOP pályázat keretében végzett hálózatfejlesztés kapcsán egy 4 moduláris router-switch-ből kialakított gyűrű topológiájú gerinchálózat épült, valamennyi épületben 10/100 megabit/s végpont kiszolgálásokkal. A hálózati végpontok száma elérte a 1500-at, a kollégiumi szobákban is csavart érpáras végpontok kerültek telepítésre. Az aktív eszközök száma ekkor már több mint 60.

A Dunaújvárosi Főiskola számítógép hálózata a TIOP 1.3.1 pályázat során végzett jelenetős fejlesztés eredménye alapján működik 2010-től. A hálózattervezési elvek szerint gerinchálózatot (2 db WS-C6500), a felhordó hálózatot (WS-C4506, -4507R, több -3750G) Cisco switchek alkotják. A gerinchálózat redundáns kialakítású, hozzá csatlakozik a szintén két épületben részben redundáns adatközpont. Az adatközpontokban 1-1 HP B-7000-es blade keretekben összesen 15 nagyteljesítményű blade szerver működik. A háttértárak HP Storage Works (EVA-4400), a teljes szerverszolgáltatási rendszer virtualizált (VMware vSphere).

A hozzáférési rétegben szintén Cisco aktív eszközök, WS-C3550, -2950, -2960, -2960G, stb. Az aktív eszközök száma 85 db. A fenti fejlesztésekkel egy időben került kialakításra az intézményi vezeték nélküli (WiFi) hálózat is. Az épületekben és a közösségi tereken gyakorlatilag teljes lefedést biztosító rendszer 70 db 802.11a/g/n rádiókkal, központi menedzsmenttel működik. Az egyetem tagja az EduRoam közösségnek.